নাটোরের লালপুরে অগ্নিকান্ডে ৩ বসতঘর পুড়ে সম্পূর্ণ ছাই হয়ে গেছে। শুক্রবার দুপুরে লালপুর উপজেলার ফতেপুর গ্রামের শামসুল হকের বাড়িতে এ অগ্নিকান্ডের ঘটনা ঘটে। শামসুল হক মৃত রিয়াজ উদ্দিনের ছেলে ও ফতেপুর গ্রামের আনসার কবিরাজের জামাই। খবর পেয়ে লালপুর ফায়ার সার্ভিস ও স্থানীয়রা আগুন নিয়ন্ত্রণে আনে। রান্না ঘর থেকে আগুনের সূত্রপাত বলে জানা গেছে। ক্ষতিগ্রস্ত শামসুল হক বলেন, শুক্রবার দুপুরে রান্না ঘর থেকে আগুনের সূত্রপাত হয়। পরে আগুনের লেলিহান শিখা চারদিকে ছড়িয়ে পড়ে। আগুনে ৩ টি বসতঘর পুড়ে সম্পূর্ণ ভস্মিভূত হয়ে যায়। ঘরে থাকা নগদ অর্থ, স্বর্নালংকার ও মালামাল সম্পূর্ণ পুড়ে ছাই হয়ে যায়। এতে করে প্রায় ৩ লক্ষাধিক টাকা ক্ষতি হয়েছে বলে তিনি দাবী করেন।